
1. Мақсаты
1.1. «Қазақстан темір жолы» ұлттық компаниясы» акционерлік қоғамының өнім берушісінің кодексі (бұдан әрі - Кодекс) «Қазақстан темір жолы» ұлттық компаниясы» акционерлік қоғамы (бұдан әрі - Қоғам) сатып алу рәсімдерінің барлық жеңімпаздарынан, агенттерден, делдалдардан, консультанттардан, орындаушылардан және мердігерлерден (бұдан әрі - Өнім берушілер) Қоғаммен жүзеге асырылатын бірлескен коммерциялық қызмет шеңберінде сақтауды және құрметтеуді сұрайтын ең аз стандарттардан тұрады.

2. Негізгі ережелер
2.1. Өнім берушілер Қазақстан Республикасы заңнамасының, басқа да қолданылатын заңнаманың, Қоғамның ішкі құжаттарының талаптарын, атап айтқанда, осы Кодексте баяндалған қағидаттарды сақтауы тиіс.
2.2. Өнім беруші Қоғамның орнықты даму саласындағы қағидаттарын: ашықтықты, есептілікті, айқындықты, әдепті мінез-құлықты, мүдделі тараптардың мүддесін құрметтеуді, заңдылықты, адам құқықтарын сақтауды, сыбайлас жемқорлыққа төзбеушілікті, мүдде қақтығысына жол бермеуді, жеке үлгісін сақтауы тиіс.
2.3. Іскерлік ақпарат пен есептілікке қатысты барлық іс-әрекеттер адал және шынайы орындалуы, олардың орындалуы мен дәлдігін реттейтін барлық қолданыстағы заңдарға сәйкес келуі тиіс.
2.4. Өнім беруші осы Кодекстің ережелерін оның серіктестерінің, лауазымды тұлғаларының, қызметкерлерінің, қосалқы мердігер бірлесіп орындаушыларының, агенттерінің, өнім берушілер делдалдарының және мамандар ретінде тартылатын жеке тұлғалардың (әрқайсысы жеке алғанда - «өнім берушінің өкілі») таратуына, танысуына және сақтауын мұқият тексеруге жауапты.

3. Жалпы қағидаттар
3.1. Өнім беруші өз қызметінде:
- жұмысында сыбайлас жемқорлық құқық бұзушылықтарға жол бермейді;
- қызметкерлеріне, өкілдеріне және Қоғаммен жасалған шарттар бойынша бірлесіп орындаушыларға коммерциялық пара беру мен сыбайлас жемқорлық сипатындағы өзге де ic-әрекеттерге тыйым салады;
- заңсыз мәжбүрлі еңбектің барлық нысандарын болдырмайды;
- балалар еңбегін жоққа шығарады;
- кез келген кемсітушілікті, оның ішінде жұмысқа орналасуға және еңбек қызметіне қатысты кемсітушілікті болдырмайды;
- ең төменгі жалақы мөлшеріне қатысты нормативтік құқықтық актілерді сақтайды;
- өз қызметін жүзеге асыруда Қазақстан Республикасының және/немесе өзге елдің еңбек, салық заңнамасын сақтайды.

4. Сыбайлас жемқорлыққа қарсы іс-қимыл жөніндегі талаптар
4.1. Өнім берушінің қызметінде сыбайлас жемқорлықтың барлық нысандарына, соның ішінде бопсалау, парақорлық, формальдылықты жеңілдету үшін сыйақы беру, алаяқтық, ақшаны жылыстату және непотизмге қатаң тыйым салынады.
4.2. Өз міндеттемелерін орындау кезінде Өнім беруші және/немесе оның өкілдері қандай да бір заңсыз артықшылықтар немесе өзге де заңсыз мақсаттар алу мақсатында осы тұлғалардың іс-әрекеттеріне немесе шешімдеріне ықпал ету үшін кез келген тұлғаларға  тікелей немесе жанама түрде қандай да бір ақша қаражатын немесе құндылықтарды төлемейді, төлеуді ұсынбайды және төлеуге рұқсат бермейді.
4.3. Өнім беруші мен оның өкілдері өз міндеттемелерін орындау кезінде пара беру/алу, коммерциялық пара беру сияқты қолданылатын заңнамамен сараланатын іс-әрекеттерді, сондай-ақ қылмыстық жолмен алынған кірістерді заңдастыруға (жылыстатуға) қарсы іс-қимыл туралы қолданылатын заңнама мен халықаралық актілердің талаптарын бұзатын іс-әрекеттерді жүзеге асырмайды.
4.4. Өнім беруші Қоғам қызметкерлерін қандай да бір жолмен ынталандырудан, оның ішінде ақшалай сомалар, сыйлықтар беру, олардың атына жұмыстарды (көрсетілетін қызметтерді) өтеусіз орындау арқылы және қызметкерді белгілі бір тәуелділікке қоятын және осы қызметкердің оны ынталандыратын Өнім берушінің немесе Өнім беруші белгілеген өзге тұлғаның пайдасына қандай да бір іс-әрекеттерді орындауын қамтамасыз етуге бағытталған басқа да тәсілдермен бас тартады.
4.5. Қоғам Өнім берушіні Қоғамдағы Сыбайлас жемқорлыққа қарсы іс - қимыл саясатының (бұдан әрі - Саясат) қағидаттары мен талаптары туралы хабардар етеді. Өнім беруші шарт жасасу арқылы Қоғамның саясатымен танысқандығын растайды. Шарт бойынша өз міндеттемелерін орындау кезінде тараптар Қазақстан Республикасының сыбайлас жемқорлыққа қарсы заңнамасының талаптарын сақтауға және өз қызметкерлерінің сақтауын қамтамасыз етуге, сондай-ақ шарттың мақсаттары үшін қолданылатын халықаралық актілерде және шет мемлекеттердің саясат туралы заңнамалық актілерінде көзделген сыбайлас жемқорлық құқық бұзушылықтар жасамауға міндеттенеді.

5. Мүдде қақтығысы
5.1. Мүдде қақтығысы - Қоғамның лауазымды тұлғаларының жеке мүддесі мен олардың лауазымдық өкілеттіктері арасындағы қайшылық, бұл ретте аталған тұлғалардың жеке мүддесі олардың өз лауазымдық міндеттерін орындамауына және (немесе) тиісінше орындамауына әкеп соғуы мүмкін.
5.2. Өнім беруші олардың іскерлік беделіне немесе қабылданатын шешімдеріне теріс әсер етуі мүмкін Өнім берушіге/оның қызметкері мен Қоғам қызметкерлеріне немесе олардың туыстарына қатысты нақты немесе ықтимал мүдде қақтығысы бар жағдайларды анықтау және алдын алу үшін бар күшін салады.
	5.3. Өнім беруші Қоғамға мүдде қақтығысы болуы мүмкін және іскерлік қатынастарға әсер етуі мүмкін кез келген жағдайлар туралы хабарлауы тиіс және ондайларға жол бермеуі тиіс.
	5.4. Қызметін жүзеге асыру кезінде Өнім берушінің шешімдерді тек қана объективті критерийлер негізінде қабылдағаны жөн. Жеке, коммерциялық немесе басқа мүдде қақтығысына байланысты Өнім берушінің шешім қабылдауына әсер етуі мүмкін кез-келген факторлар ең басында алынып тасталуы тиіс. 
	 
	6. Адам құқықтары және еңбек 
	6.1. Кез келген кемсітушілікке негіздеріне, оның ішінде жұмысқа орналасуы және еңбек қызметіне, жынысына немесе гендерлік тиесілігіне, ұлтына, азаматтығына, нәсіліне, терісінің түсіне немесе этникалық тегіне, дініне, жасына, тіліне, отбасы мәртебесіне, әлеуметтік және ата-ана мәртебесіне, мүліктік және лауазымдық жағдайына, қоғамдық бірлестіктерге тиесілігіне және саяси уәждерге, жүктілігіне, мүгедектігіне тәуелсіз, сондай-ақ қызметкердің іскерлік қасиеттеріне және оның жұмыс нәтижелеріне байланысты емес басқа жағдайларда тыйым салынған.
6.2. Өнім беруші Қазақстан Республикасының және/немесе өз қызметін жүзеге асыратын өзге ел заңнамасының талаптарына сәйкес мүмкіндіктері шектеулі адамдар үшін қолжетімді орта құруға кепілдік береді және растайды.
	6.3. Өнім берушіге мәжбүрлі еңбекті, тұтқындардың еңбегін пайдалануға, адам саудасын жасауға және коммерциялық жыныстық қызметтерді сатып алуға тыйым салынады. Мәжбүрлі еңбектің барлық нысандарын, оның ішінде құл еңбегін, мәжбүрлі еңбекті (құлдықты қоса алғанда) немесе мәжбүрлі еңбектің өзге де нысандарын қолдануға тыйым салынады. Қорқыту, күш қолдану, алаяқтық мәлімдемелер және (немесе) қысымның басқа түрлері арқылы адам саудасына немесе мәжбүрлі еңбекке кез келген нысанда қолдау көрсетуге немесе қатысуға тыйым салынады. 
6.4. Жұмысқа қабылдау үшін қолданыстағы заңнамада белгіленген ең төменгі жасқа толмаған адамдарды жұмысқа қабылдауға тыйым салынады. Өнім беруші  қолданыстағы заңнамаға сәйкес еңбек шартын жасасуға жол берілетін жағдайларды қоспағанда, балалардың немесе кәмелетке толмағандардың еңбегін пайдаланбауға тиіс.
	6.5. Өнім берушінің барлық қызметкерлерінде қол қойылған еңбек шарты болуы тиіс, онда Қазақстан Республикасының  еңбек заңнамасында  көзделген барлық міндетті талаптар, соның ішінде ақы төлеу шарттары, еңбекті нормалау, жұмыс уақыты мен демалыс уақытының режимі, мерзімнен тыс уақыттағы жұмыс үшін өтемақы, хабарлама мерзімі, сондай-ақ қолданылатын заңнамада көзделген өзге де шарттар белгіленуі тиіс. 
	6.6. Өнім беруші  қызметкерлердің жұмыс уақыты мен демалыс уақыты режиміне және жұмыс берушінің басқа да міндеттеріне қатысты нормативтік құқықтық актілердің сақталуына кепілдік береді және растайды.
6.7. Өнім беруші Қазақстан Республикасы еңбек заңнамасының, келісімдердің, ұжымдық, еңбек шарттарының, өзі шығарған актілердің талаптарын сақтауға кепілдік береді және растайды.
	6.8. Өнім берушілер  қызметкерлерге олардың ана тілінде немесе олар түсінетін тілде жазылған қызметкерлердің құқықтары мен міндеттерін білуге және толық түсінуге мүмкіндіктің болуын қамтамасыз етеді. 
6.9. Өнім беруші дене жазасына, заңсыз ұстауға, дене, жыныстық зорлық-зомбылыққа және/немесе психологиялық қысымға жол бермеу жөніндегі саясатты жүргізуге және шаралар қабылдауға кепілдік береді және растайды. 
	6.10. Өнім беруші  қолданыстағы заңнамаға сәйкес өз қызметкерлерінің бірлестік еркіндігіне құрметпен қарайды.

	7. Денсаулық сақтау және еңбек қауіпсіздігі
	7.1. Өнім беруші жұмыс орындарында еңбек қолайлы жағдайдың қамтамасыз етілуіне кепілдік береді және растайды, қызметкерлер денсаулық сақтау және еңбек қауіпсіздігі жөніндегі ақпаратпен танысуға және тиісті дайындықтан, оның ішінде өрт қауіпсіздігі, радиациялық қауіпсіздік, химиялық заттармен және жабдықтармен дұрыс жұмыс істеу, төтенше жағдайларға дайындық және алғашқы көмек көрсетуден өтуге тиіс. 
	7.2. Өнім берушінің қызметкерлерінде апаттарға/жарақаттарға немесе кәсіптік аурулардың туындауына әкеп соғуы мүмкін ықтимал тәуекелдер тиісті алдын алу шараларын (мысалы, жобалау, инжиниринг, әкімшілік бақылау, профилактикалық қызмет көрсету, еңбек қауіпсіздігін қамтамасыз ету жөніндегі рәсімдер, қауіпсіздік жөніндегі ағымдағы тренингтер, сондай-ақ жеке қорғану құралдарымен жарақтандыру) қабылдау арқылы бағалануы және бақылау жасалуы тиіс.
	7.3. Өнім беруші қауіпті жұмыс түрлеріне тән факторларды барынша азайту мақсатында жазатайым оқиғалар мен жарақаттардан, сондай-ақ әлеуметтік-психологиялық аурулардан болатын зардаптардың, залалдардың алдын алу немесе жою жөнінде барабар шаралар қабылдауға кепілдік береді және растайды. Өнім беруші  өз қызметкерлеріне қосымша ақысыз тиісті жеке қорғаныс құралдарын ұсынуы тиіс. Дене жарақаттарына әкеп соққан кез келген оқиға немесе жазатайым оқиға, сондай-ақ әлеуметтік-психологиялық аурулар құжатпен ресімделіп, Өнім берушінің  жоғары басшылығының назарына жеткізілуге тиіс.  
	7.4. Қоғам қоғамдағы қауіпсіздік деңгейін үздіксіз көтеру, өз қызметкерлерінің қауіпсіздігін қамтамасыз ету бойынша белсенді жұмыс жүргізеді және осыны өзінің іскер серіктестерінен талап етеді. 
7.5. Өнім беруші жұмыстарды орындау/қызметтер көрсету процесінде еңбекті қорғау, өнеркәсіптік қауіпсіздік және қоршаған ортаны қорғау туралы заңнаманы қоса алғанда, Қазақстан Республикасы заңнамасының нормаларын, сондай-ақ Келісім-шартқа қосымша болып табылатын Тапсырыс берушінің еңбек қауіпсіздігі және еңбекті қорғау, экологиялық қауіпсіздік саласындағы стандарттарды, регламенттерді, нұсқаулықтарды және өзге де актілерін қабылдау-беру актісі бойынша Тапсырыс беруші Өнім берушіге берген талаптарды сақтауға тиіс.
7.6. Өнім беруші Тапсырыс берушіге өз объектісінің (-лерінің) және материалдық-техникалық ресурстардың орналасқан жеріне қол жеткізу құқығын қамтамасыз етуге тиіс.
7.7. Өнім беруші Тапсырыс берушінің объектілерінде кемінде 1 жыл мерзіммен жұмыстарды орындау/қызметтер көрсету кезінде «Еңбек қауіпсіздігі мәдениеті» курсы бойынша оқудан өтуге міндетті.

	8. Қоршаған ортаны қорғау
8.1. Қоғам қоршаған ортаны қорғау үшiн өзiнiң әлеуметтiк жауапкершiлiгiн мойындайды және экологиялық тұрақтылықты жақтайды. Қоғам Өнім беруші  Қоғамның көміртегі шығарындыларын белсенді қысқартуға, су тұтынуды қысқартуға және қалдықтардың пайда болуын барынша азайтуға деген корпоративтік ұмтылысын бөліседі деп күтеді. 
8.2. Өнім беруші  қоршаған ортаны сақтауға және олардың табиғи ресурстарға теріс әсерін барынша азайтуға ықпал ететін іс-шараларды енгізуі және/немесе орындауы тиіс.
8.3. Өнім беруші  шартты орындау кезінде өндірілетін зиянды заттардың көлемін шектейді, сондай-ақ мұндай қалдықтарды қоршаған ортаға үлкен зиян келтірместен жоюды қамтамасыз етеді.
8.4. Өнім беруші улы заттарды пайдаланудың алдын алу шараларын қабылдауға кепілдік береді және растайды. Балама болмаған жағдайда, Өнім беруші улы заттарды қолдануды барынша азайтып, қауіпсіз өңдеуді және олардың жойылуын қамтамасыз етуге кепілдік береді және растайды. Басқа зиянды заттарға, элементтерге немесе шектеулі пайдаланудағы қалдықтарға қатысты Өнім беруші қолданылатын барлық құқықтық нормаларды қатаң сақтауға кепілдік береді және растайды. 
8.5. Өнім беруші табиғатты үнемдеу технологияларын (мәселен, ластаушы заттарды, көмірқышқыл газының бөлінуін бақылауды), сондай-ақ энергияны үнемдеу және қалдықтарды қайта өңдеу технологияларын дамытуды жүзеге асырады, сондай-ақ олардың қоршаған ортаға теріс әсерін төмендететін логистикалық стратегияларды (әсіресе сақтауға, шамадан тыс тиеуге және тасымалдауға қатысты) енгізеді.
8.6. Өнім беруші ресурстарды тиімді пайдалану бойынша шаралар қабылдауға, яғни өнімді құру, пайдалану және қайта өңдеу кезінде ресурстардың пайдасы мен шығындарының арақатынасын талдауға, ресурстарды тұтынуды оңтайландыруға, тұтынушылық құндылықты оң ажыратуға және шығындарды азайтуға кепілдік береді және растайды.
8.7. Өнім беруші өз қызметінің экожүйеге теріс әсерін болдырмауға және барынша азайтуға және биологиялық әртүрлілікті қамтитын учаскелерге жақын жерде операциялық қызметті жүргізуден аулақ болуға кепілдік береді және растайды.
8.8. Өнім беруші  ормандарды кесуді қысқарту және жерлерді сақтау мақсатында:
қалдықтарды қауіпсіз өңдеуге, жылжытуға, сақтауға, қайта өңдеуге, қайта пайдалануға және басқаруға мүмкіндік беретін жүйелерді пайдалануға;
қайта өңделген өнімдерді қолдануға, сондай-ақ макулатураны жинауға және тапсыруға тырысуға;
пайдалы кен орындарын игеру кезінде, мұнай өңдеу өнімдерінің ағуы салдарынан, құрылыс жұмыстары кезінде, мелиорациялық жұмыстар кезінде, ағаш дайындау жұмыстары кезінде, іздестіру жұмыстары кезінде, өнеркәсіптік және қатты тұрмыстық қалдықтарды орналастыру кезінде жерді рекультивациялауды жүргізуге кепілдік береді және растайды.

9. Іскерлік әдеп
9.1. Төмен көміртекті даму орнықты дамудың өажетті шарты болып табылады және климаттың  жаһандық өзгеруінің апатты салдарының алдын алуға бағытталады.
9.2. Мемлекет басшысының 2060 жылға қарай көміртегі бейтараптығына қол жеткізу туралы бастамасын қолдау мақсатында, сондай-ақ көмір генерациясынан отын-энергетикалық ресурстар мен электр энергиясын жоғары тұтынуды ескере отырып, Өнім беруші көміртегі ізін азайту жөніндегі міндеттемелерді өзіне қабылдайды.
9.3. Көміртегі бейтараптығына қол жеткізудің негізгі бағыттарының бірі - Қоғамның энергия тиімділігін арттыру. Бұдан басқа, тасымалдау көлемінің бір мезгілде өсуі кезінде энергия тасымалдаушыларға бағаның үздіксіз өсуі Қоғамның энергия ресурстарын сатып алуға жұмсайтын қаржылық шығындарының жыл сайынғы ұлғаюына әкеледі. Мұндай жағдайларда энергия үнемдеудің рөлі жоғары және Қоғам энергия тиімділігі бойынша өз көрсеткіштерін үздіксіз жақсартуға ұмтылады. Өнім беруші тауарларды жеткізу, жұмыстарды орындау немесе қызметтер көрсету кезінде энергия үнемдеу қағидаттарын ұстанады және Қоғамның энергия тиімділігін арттыруға бағытталған технологияларды пайдаланады

	10. Корпоративтік этика
10.1. Өнім беруші бәсекелестікті қорғау саласындағы ұлттық және халықаралық заңнамаға сәйкес әрекет етуге және сауда-саттықты өткізу кезінде баға келісіміне, нарықты немесе Тапсырыс берушілерді бөлуге, нарықты бөлуге немесе бәсекелестермен сөз байласуға қатыспауға кепілдік береді және растайды.
10.2. Өнім беруші кірістерді легализациялауға (жылыстатуға) немесе терроризмді қаржыландыруға тікелей немесе жанама түрде ықпал етпеуге кепілдік береді және растайды.
10.3. Өнім берушілер  экспортты бақылау жөніндегі ұлттық және халықаралық шараларды, сондай-ақ оның қызметіне қолданылатын сауда, экономикалық және қаржылық санкциялар мен эмбарголарды сақтауға кепілдік береді және растайды. Өнім беруші  санкциялар қолданылатын елдер мен ұйымдар туралы мәліметтерді қоса алғанда, оның қызметіне қолданылатын сауда шектеулерімен танысуға және оларды сақтауға кепілдік береді және растайды. 
10.4. Өнім беруші  қызметті жауапкершілік пен адалдық қағидаттарына сәйкес жүзеге асыруға кепілдік береді және растайды. Өнім берушілер  алаяқтық пен ақшаны жылыстатуды/заңдастыруды анықтау және алдын алу бойынша ішкі бақылау жүйелерін және мұндай жағдайларда ден қою шараларын пайдалануға кепілдік береді және растайды. Қоғамның қызметіне әсер етуі мүмкін ықтимал алаяқтықтың барлық жағдайлары туралы Қоғамға дереу хабарлауға міндеттенеді.
 
11. Қорытынды ережелер
11.1 Өнім беруші қызметкерлерінің  Кодекспен мейлінше қысқа мерзімде, бірақ Қоғаммен шарт жасасқан күннен бастап 3 жұмыс күнінен кешіктірмей, танысуын қамтамасыз ететіндігіне кепілдік береді және растайды
11.2 Өнім беруші және/немесе оның қызметкерлері Кодекстің бұзылғанын анықтағаны немесе бұзылу мүмкіндігі туралы Қоғамға хабарлауға міндетті. Егер олардың іс-қимылы адал болса, ол Өнім берушіге және/немесе оның қызметкерлеріне қарсы пайдаланылмайды. Егер біреу Кодексті бұзатын іс-қимылдың жасалуы туралы ақпарат алса немесе болжамдаса немесе куә болса, тиісті ақпарат Қоғамға берілуі тиіс.
11.3. Кодекспен танысуды қамтамасыз ету үшін Тапсырыс беруші тауарларды, жұмыстар мен көрсетілетін қызметтерді сатып алу туралы шарттардың ережелеріне Өнім берушінің «Қазақстан темір жолы» ұлттық компаниясы» акционерлік қоғамы өнім берушісінің кодексін сақтауын қамтамасыз ететін нормаларды осы Кодекске қосымшаға сәйкес енгізеді.









































«Қазақстан темір жолы» ұлттық
компаниясы» акционерлік қоғамы
Құрылыс жөніндегі 
басқарушы директорының
2024 жылғы  «25» қырқүйек
№ 714-ЦЗ  бұйрығына
қосымша 


Өнім берушінің «Қазақстан темір жолы» ұлттық компаниясы» акционерлік қоғамы өнім берушісінің кодексін сақтауын қамтамасыз ететін тауарларды, жұмыстар мен көрсетілетін қызметтерді сатып алу туралы шарттардың талаптары


Өнім берушінің осы Кодекстің ережелерін сақтауын қамтамасыз ету мақсатында, сондай-ақ «Қазақстан темір жолы» ұлттық компаниясы» акционерлік қоғамының актілеріне сәйкес шарттың бастамашысы тауарларды, жұмыстар мен көрсетілетін қызметтерді сатып алу туралы шартқа (бұдан әрі - Шарт) мынадай талаптарды енгізуді қамтамасыз етеді:

1. Шарттың преамбуласында:
«Мердігер/Орындаушы/Өнім беруші осы Шартқа қол қоя отырып, мынаны растайды:
- «Қазақстан темір жолы» ұлттық компаниясы» акционерлік қоғамының корпоративтік сайтында орналастырылған «Қазақстан темір жолы» ұлттық компаниясы» акционерлік қоғамының өнім берушісі кодексінің (бұдан әрі - Өнім беруші кодексі) мазмұнын мұқият зерделеп, тексерді және түсінді, сондай-ақ Мердігер/Орындаушы/Өнім беруші Өнім беруші кодексіне толық сәйкес әрекет ететінін растайды;
2. Мердігердің/Орындаушының/Өнім берушінің міндеттерін көздейтін Шарттың бөлімінде, тармақтарында:
«Қазақстан темір жолы» ұлттық компаниясы» акционерлік қоғамының корпоративтік сайтында орналастырылған Өнім беруші кодексінің талаптарын сақтау;
- жұмыстарды орындау/тауарды жеткізу/қызметтер көрсету басталғанға дейін Мердігер/Орындаушы/Өнім беруші қызметкерлерінің, қосалқы мердігерлердің, бірлесіп орындаушылардың қызметкерлерінің және осы Шартты орындау кезінде тартылған өзге де тұлғалардың Өнім беруші кодексінің талаптарымен танысуын және орындалуын қамтамасыз ету»;
3. Тапсырыс берушінің құқықтарын, шартты бұзу негіздерін/жағдайларын көздейтін Шарттың бөлімдерінде, тармақтарында:
«Мердігер/Орындаушы/Өнім беруші шарттың қолданылу кезеңінде Өнім берушінің кодексінде көзделген кепілдіктер мен куәліктерді бұзған жағдайда, оған айыппұл санкцияларын (өсімпұлдар, айыппұлдар) қолданбай, Шартты орындаудан біржақты тәртіппен бас тарту.»

Ескертпе: осы қосымшада көрсетілген шарттар тауарларды, жұмыстарды, көрсетілетін қызметтерді:
- мемлекеттік монополия субъектісінде оның қызметінің негізгі мәні бойынша, табиғи монополия субъектісінде табиғи монополиялар туралы заңнамаға сәйкес реттеліп көрсетілетін қызметтер бойынша;
- Қазақстан Республикасының заңнамасымен белгіленген тұлғада;
- заңнамамен бекітілген нысан бойынша жасалған шарттар бойынша;
- мемлекеттік мекемелерде, сондай-ақ, егер олар үшін Қазақстан Республикасының заңдарында өзгеше белгіленбесе, Қазақстан Республикасының мемлекеттік қызметтер туралы заңнамасына сәйкес жеке және (немесе) заңды тұлғаларға мемлекеттік қызметтер көрсету саласындағы қызметті жүзеге асыратын бірыңғай провайдер көрсететін мемлекеттік қызметтерде сатып алған жағдайларда қолданылмауы мүмкін.
Сондай-ақ шарттар міндеттемелердің мәніне және шарттағы тараптардың атауына байланысты түзетілуі мүмкін.



